בראשית פרק ג: החטא ועונשו

מבוא

בלימוד הפרק נעסוק במפגש עם הנחש ובדרכי הפיתוי שלו. כמו כן נתאר את עמידת האדם מול הקב"ה בעקבות החטא. וננסה לברר מה טיבו של עץ הדעת.

שאלות מכוונות למידה

א. איך פועל הפיתוי? מה גורם לאישה לעבור על דבר ה'?

ב. איך עומדים החוטאים לפני ה'? איך מתמודדים החוטאים עם חטאם?

ג. מה הקשר בין החטא לעונש שקיבלו כל אחד מן החוטאים?

ד. מה טיבו של עץ הדעת?

|  |
| --- |
| הפיתוי |

בראשית ג

(א) וְהַנָּחָשׁ הָיָה עָרוּם מִכֹּל חַיַּת הַשָּׂדֶה אֲשֶׁר עָשָׂה ה' אֱלֹהִים

וַיֹּאמֶר אֶל הָאִשָּׁה אַף כִּי אָמַר אֱלֹהִים לֹא תֹאכְלוּ מִכֹּל עֵץ הַגָּן:

(ב) וַתֹּאמֶר הָאִשָּׁה אֶל הַנָּחָשׁ מִפְּרִי עֵץ הַגָּן נֹאכֵל:

(ג) וּמִפְּרִי הָעֵץ אֲשֶׁר בְּתוֹךְ הַגָּן אָמַר אֱלֹהִים לֹא תֹאכְלוּ מִמֶּנּוּ וְלֹא תִגְּעוּ בּוֹ פֶּן תְּמֻתוּן:

(ד) וַיֹּאמֶר הַנָּחָשׁ אֶל הָאִשָּׁה לֹא מוֹת תְּמֻתוּן:

(ה) כִּי יֹדֵעַ אֱלֹהִים כִּי בְּיוֹם אֲכָלְכֶם מִמֶּנּוּ וְנִפְקְחוּ עֵינֵיכֶם וִהְיִיתֶם כֵּאלֹהִים יֹדְעֵי טוֹב וָרָע:

(ו) וַתֵּרֶא הָאִשָּׁה כִּי טוֹב הָעֵץ לְמַאֲכָל וְכִי תַאֲוָה הוּא לָעֵינַיִם וְנֶחְמָד הָעֵץ לְהַשְׂכִּיל

וַתִּקַּח מִפִּרְיוֹ וַתֹּאכַל וַתִּתֵּן גַּם לְאִישָׁהּ עִמָּהּ וַיֹּאכַל:

השוואה בין הציווי של ה' לדברי הנחש והאישה

|  |  |  |  |
| --- | --- | --- | --- |
|  | **הציווי של ה'**  **פרק ב** | **דברי הנחש לאישה**  **פרק ג** | **דברי האישה לנחש**  **פרק ג** |
| **האיסור** | (טז) וַיְצַו ה' אֱלֹהִים עַל הָאָדָם לֵאמֹר  מִכֹּל עֵץ הַגָּן אָכֹל תֹּאכֵל:  (יז) וּמֵעֵץ הַדַּעַת טוֹב וָרָע  לֹא תֹאכַל מִמֶּנּוּ | (א) וַיֹּאמֶר (הנחש) אֶל הָאִשָּׁה  אַף כִּי אָמַר אֱלֹהִים  לֹא תֹאכְלוּ מִכֹּל עֵץ הַגָּן: | (ב) וַתֹּאמֶר הָאִשָּׁה אֶל הַנָּחָשׁ  מִפְּרִי עֵץ הַגָּן נֹאכֵל:  (ג) וּמִפְּרִי הָעֵץ אֲשֶׁר בְּתוֹךְ הַגָּן אָמַר אֱלֹהִים לֹא תֹאכְלוּ מִמֶּנּוּ וְלֹא תִגְּעוּ בּוֹ |
| **העונש** | כִּי בְּיוֹם אֲכָלְךָ מִמֶּנּוּ מוֹת תָּמוּת: | (ד) וַיֹּאמֶר הַנָּחָשׁ אֶל הָאִשָּׁה  לֹא מוֹת תְּמֻתוּן:  (ה) כִּי יֹדֵעַ אֱלֹהִים  כִּי בְּיוֹם אֲכָלְכֶם מִמֶּנּוּ  וְנִפְקְחוּ עֵינֵיכֶם  וִהְיִיתֶם כֵּאלֹהִים יֹדְעֵי טוֹב וָרָע: | פֶּן תְּמֻתוּן: |

1. בדו-שיח של הנחש עם האישה, הנחש משנה **ארבעה** דברים מהציווי של ה'. השווה בין הציווי האלוקי לבין הצגתם ע"י הנחש, וכתוב בטבלה שלפניך את ארבעת השינויים.

|  |  |  |  |
| --- | --- | --- | --- |
|  | **הציווי של ה'** | **השינוי בציווי ה', בדברי הנחש לאישה** | **סוג השינוי** |
| **ההיתר** |  | הנחש אינו מזכיר את ההיתר |  |
| **האיסור** | ה' אסר לאכול **רק מעץ הדעת**:  "וּמֵעֵץ הַדַּעַת טוֹב וָרָע לֹא תֹאכַל מִמֶּנּוּ" |  |  |
| **העונש** |  |  | ביטול העונש |
| **הטעם לאיסור** | לא נאמר |  |  |

1. בדו-שיח בין הנחש לאישה אף האישה משנה בשני דברים את הציווי של ה'. השווה בין הציווי האלוקי לבין הצגתם ע"י האישה, וכתוב בטבלה שלפניך את שני השינויים.

|  |  |  |  |
| --- | --- | --- | --- |
|  | **הציווי של ה'** | **השינוי בציווי ה', בדברי האישה לנחש** | **סוג השינוי** |
| **האיסור** |  |  | הגדלת האיסור |
| **העונש** | אם האדם יאכל מעץ הדעת  הוא **בוודאי** ימות:  "כִּי בְּיוֹם אֲכָלְךָ מִמֶּנּוּ מוֹת תָּמוּת" |  |  |

1. ראינו שבדו-שיח בין הנחש לאישה, הנחש עורך שינויים בציווי של ה'.

א. מה מטרתם של השינויים שעושה הנחש בציווי של ה'?

ב. עיין בשינויים שעשה הנחש בציווי של ה', וענה:

(1) פרט שלושה דברים שבדרך כלל עוצרים אדם מלחטוא.

(2) פרט כיצד השינויים שעשה הנחש סייעו לו לגרום לאישה לא לעצור את עצמה מלחטוא?

רש"י, בראשית ג

(א) אף כי אמר - שמא אמר לכם לא תאכלו מכל וגו' - ואף על פי שראה אותם אוכלים משאר פירות, הרבה עליה דברים כדי שתשיבנו ויבא לדבר באותו העץ.

(ג) ולא תגעו בו - הוסיפה על הצווי, לפיכך באה לידי גרעון, הוא שנאמר "אל תוסף על דבריו" (משלי ל ו).

(ד) לא מות תמתון - דחפה עד שנגעה בו, אמר לה כשם שאין מיתה בנגיעה כך אין מיתה באכילה.

(ו) ותרא האשה - ראתה דבריו של נחש, וְהִנְאוֹ לה (דבריו מצאו חן בעיניה) והאמינתו.

1. עין ברש"י על פסוקים א, ג, ד, ו, וענה:

א. על פסוק ג אומר רש"י: "הוסיפה על הצווי, לפיכך באה לידי גרעון". מהי ה"תוספת" ומהו ה"גרעון"? ומה הקשר ביניהם?

ב. לפי רש"י, באילו שתי דרכים נקט הנחש כדי לפתות את האישה לחטוא?

תוצאות החטא

בראשית ג

(ז) וַתִּפָּקַחְנָה עֵינֵי שְׁנֵיהֶם **וַיֵּדְעוּ כִּי עֵירֻמִּם הֵם** וַיִּתְפְּרוּ עֲלֵה תְאֵנָה וַיַּעֲשׂוּ לָהֶם חֲגֹרֹת:

(ח) וַיִּשְׁמְעוּ אֶת קוֹל ה' אֱלֹהִים מִתְהַלֵּךְ בַּגָּן לְרוּחַ הַיּוֹם **וַיִּתְחַבֵּא הָאָדָם** וְאִשְׁתּוֹ מִפְּנֵי ה' אֱלֹהִים בְּתוֹךְ עֵץ הַגָּן:

רש"י בראשית ג, ז

וידעו כי ערומים הם - אף הסומא יודע כשהוא ערום, אלא מהו וידעו כי עירומים הם, מצוה אחת היתה בידם ונתערטלו הימנה.

1. כיצד מפרש רש"י את הביטוי "וידעו כי עירומים הם", ומדוע הוא מפרש כך?

**"נתפס במערומיו"**

הידיעה של אדם ואשתו שהם עירומים וההסתתרות שלהם מפני אלוקים מעידים על התחושות שלהם כתוצאה מחטא האכילה. התורה מתארת את התחושה שלהם במילים **"וידעו כי עירומים הם"**, ניתן לפרש ביטוי זה במשמעות פסיכולוגית. אדם ואשתו נכשלו במבחן היחידי שה' הציב להם, בעקבות הכישלון הם חשו "עירומים". כאשר אדם חוטא והוא מודע לכישלונו הוא מתמלא באכזבה, בייאוש, בריקנות ובבושה מעצמו ומאחרים, בזה הוא דומה לאדם שמתמלא בושה כשהוא נתפס ערום ללא בגדים, כיום יש ביטוי שמביע אותו רעיון - כשאדם נתפס בפשע (גניבה, שוחד, אונס וכד) אומרים עליו שהוא **"נתפס במערומיו".**

|  |
| --- |
| עמידה מול ה' אחרי החטא |

|  |  |  |  |
| --- | --- | --- | --- |
|  | אדם | חוה | נחש |
| פנית ה' אל החוטא | (ט) וַיִּקְרָא ה' אֱלֹהִים אֶל הָאָדָם  וַיֹּאמֶר לוֹ אַיֶּכָּה:  (י) וַיֹּאמֶר אֶת קֹלְךָ שָׁמַעְתִּי בַּגָּן וָאִירָא  כִּי עֵירֹם אָנֹכִי וָאֵחָבֵא: |  |  |
| (יא) וַיֹּאמֶר מִי הִגִּיד לְךָ כִּי עֵירֹם אָתָּה  הֲמִן הָעֵץ אֲשֶׁר צִוִּיתִיךָ  לְבִלְתִּי אֲכָל מִמֶּנּוּ אָכָלְתָּ: | (יג) וַיֹּאמֶר ה' אֱלֹהִים לָאִשָּׁה מַה זֹּאת עָשִׂית | (יד) וַיֹּאמֶר ה' אֱלֹהִים אֶל הַנָּחָשׁ  כִּי עָשִׂיתָ זֹּאת |
| תגובת החוטא | (יב) וַיֹּאמֶר הָאָדָם  הָאִשָּׁה אֲשֶׁר נָתַתָּה עִמָּדִי  הִוא נָתְנָה לִּי מִן הָעֵץ וָאֹכֵל: | וַתֹּאמֶר הָאִשָּׁה  הַנָּחָשׁ הִשִּׁיאַנִי וָאֹכֵל: |  |
| העונש | (יז) וּלְאָדָם אָמַר כִּי שָׁמַעְתָּ לְקוֹל אִשְׁתֶּךָ וַתֹּאכַל מִן הָעֵץ אֲשֶׁר צִוִּיתִיךָ לֵאמֹר  לֹא תֹאכַל מִמֶּנּוּ   אֲרוּרָה הָאֲדָמָה בַּעֲבוּרֶךָ  בְּעִצָּבוֹן תֹּאכֲלֶנָּה כֹּל יְמֵי חַיֶּיךָ:  (יח) וְקוֹץ וְדַרְדַּר תַּצְמִיחַ לָךְ,  וְאָכַלְתָּ אֶת עֵשֶׂב הַשָּׂדֶה:  (יט) בְּזֵעַת אַפֶּיךָ תֹּאכַל לֶחֶם  עַד שׁוּבְךָ אֶל הָאֲדָמָה  כִּי מִמֶּנָּה לֻקָּחְתָּ  כִּי עָפָר אַתָּה וְאֶל עָפָר תָּשׁוּב: | (טז) אֶל הָאִשָּׁה אָמַר  הַרְבָּה אַרְבֶּה עִצְּבוֹנֵךְ וְהֵרֹנֵךְ, בְּעֶצֶב תֵּלְדִי בָנִים,  וְאֶל אִישֵׁךְ תְּשׁוּקָתֵךְ,  וְהוּא יִמְשָׁל בָּךְ: ס | אָרוּר אַתָּה מִכָּל  הַבְּהֵמָה וּמִכֹּל חַיַּת הַשָּׂדֶה,  עַל גְּחֹנְךָ תֵלֵךְ,  וְעָפָר תֹּאכַל כָּל יְמֵי חַיֶּיךָ:  (טו) וְאֵיבָה אָשִׁית בֵּינְךָ וּבֵין הָאִשָּׁה,  וּבֵין זַרְעֲךָ וּבֵין זַרְעָהּ,   הוּא יְשׁוּפְךָ רֹאשׁ  וְאַתָּה תְּשׁוּפֶנּוּ עָקֵב: ס |

הפנייה של ה' אל החוטאים

1. השווה בין הפניה של ה' אל כל אחד' מן החוטאים, וציין שלושה ההבדלים עקרוניים ביניהם? (בשלב זה תתייחס בתשובתך רק להבדלים בפנייה של ה' ולא לתגובה של החוטא ולא לעונש).

על משמעותם של ההבדלים נעמוד בהמשך

הפנייה של ה' לאדם

בראשית ג, ט

וַיִּקְרָא ה' אֱלֹהִים אֶל הָאָדָם וַיֹּאמֶר לוֹ **אַיֶּכָּה**:

רש"י

איכה - יודע היה היכן הוא, אלא ליכנס עמו בדברים, שלא יהא נבהל להשיב אם יענישהו פתאום.

וכן בקין אמר לו "אי הבל אחיך?" (בראשית ד ט).

1. מה היה קשה לרש"י? וכיצד הוא יישב את הקושי?

בראשית ג, יא-יב

(יא) וַיֹּאמֶר מִי הִגִּיד לְךָ כִּי עֵירֹם אָתָּה הֲמִן הָעֵץ אֲשֶׁר צִוִּיתִיךָ לְבִלְתִּי אֲכָל מִמֶּנּוּ אָכָלְתָּ:

(יב) וַיֹּאמֶר הָאָדָם הָאִשָּׁה אֲשֶׁר נָתַתָּה עִמָּדִי הִוא נָתְנָה לִּי מִן הָעֵץ **וָאֹכֵל**:

רש"י

אשר נתת עמדי - כאן כפר בטובה.

1. עיין בפסוק יג ובדברי רש"י וענה:

א. האם האדם לוקח אחריות על חטאו?

ב. מהו החטא הנוסף שמייחס רש"י לאדם? כלפי מי הוא חטא בחטא זה?

* הפנייה של ה' לאישה

בראשית ג, יג

וַיֹּאמֶר ה' אֱלֹהִים לָאִשָּׁה מַה זֹּאת עָשִׂית?

וַתֹּאמֶר הָאִשָּׁה הַנָּחָשׁ הִשִּׁיאַנִי וָאֹכֵל:

* רמב"ן בראשית ג, יג

וטעם (והפירוש של) "מה זאת עשית" - לעבור על מצוותי, **כי האשה בכלל אזהרת אדם**, כי הייתה עצם מעצמיו בעת ההיא, וכן היא בכלל העונש שלו.

1. עיין בפסוק יג ובדברי הרמב"ן וענה:

א. האם האישה לוקחת אחריות על חטאה?

ב. הרמב"ן אומר: "כי האשה בכלל אזהרת אדם", מה היה קשה לרמב"ן וכיצד הוא מיישב את הקושי?

ג. הבא ראיה לפירוש של הרמב"ן מפסוק ג?

* רמב"ן בראשית ג, יג

וטעם (והפירוש של) "מה זאת עשית?" - ...ולא אמר באשה "ותאכלי מן העץ", **כי היא נענשה על אכילתה ו(גם) על עצתה**, כאשר נענש הנחש. ועל כן אמרה "הנחש השיאני ואוכל", **כי (חשבה ש)העונש הגדול (הוא) על האכילה**.

והנה מכאן נוכל ללמוד עונש למחטיאי אדם בדבר, כאשר למדונו רבותינו (פסחים כב ב) בפסוק "ולפני עור לא תיתן מכשול" (ויקרא יט יד).

1. עיין בדברי הרמב"ן, וענה:

א. בפנייה של ה' אל האדם יש התייחסות **מפורטת** לחטאו "הֲמִן הָעֵץ אֲשֶׁר צִוִּיתִיךָ לְבִלְתִּי אֲכָל מִמֶּנּוּ אָכָלְתָּ?" לעומת זאת בפנייה של ה' אל האישה יש שאלה **כללית** "מַה זֹּאת עָשִׂית?". כיצד מסביר הרמב"ן הבדל זה?

ב. מדוע האישה הגיבה רק על חטא "אכילתה" ולא על חטא "עצתה" (חטא הפיתוי")?

ג. על מה נענשה האישה? איזה מסר חשוב לומד מכך הרמב"ן?

הפנייה של ה' לנחש

בראשית ג, יד

וַיֹּאמֶר ה' אֱלֹהִים אֶל הַנָּחָשׁ כִּי עָשִׂיתָ זֹּאת אָרוּר אַתָּה מִכָּל הַבְּהֵמָה וּמִכֹּל חַיַּת הַשָּׂדֶה...

רש"י

כי עשית זאת - מכאן **שאין מהפכים בזכותו של מסית**.

שאילו שאלו (לנחש) למה עשית זאת, היה לו להשיב: דברי הרב ודברי התלמיד דברי מי שומעין?!

1. עיין בפסוק יד ובדברי רש"י, וענה:

א. רש"י אומר: "מכאן שאין מהפכים בזכותו של מסית" הסבר **בלשונך** ביטוי זה.

ב. איזו "היפוך זכות" יכול היה לומר הנחש להגנתו?

ג. מה הביסוס בכתוב לפרשנות של רש"י? (היעזר בהבדלים שראינו בשאלה 6 ובטבלה שם).

|  |
| --- |
| העונשים |

העונשים - "מידה כנגד מידה"

1. אחת מדרכי הענישה של ה' היא **"מידה כנגד מידה"** - משמעותה שיש קשר בין החטא לעונש. עיין בעונשים של הנחש, האישה והאדם, ונסה למצוא קשר בין החטא לבין העונש שכל אחד מהם קיבל.

|  |  |
| --- | --- |
| **העונשים** | **"מידה כנגד מידה" - מה הקשר בין החטא לעונש?** |
| **עונש הנחש**  (יד) וַיֹּאמֶר ה' אֱלֹהִים אֶל הַנָּחָשׁ כִּי עָשִׂיתָ זֹּאת  אָרוּר אַתָּה מִכָּל הַבְּהֵמָה וּמִכֹּל חַיַּת הַשָּׂדֶה,  עַל גְּחֹנְךָ תֵלֵךְ, וְעָפָר **תֹּאכַל** כָּל יְמֵי חַיֶּיךָ:  (טו) וְאֵיבָה אָשִׁית בֵּינְךָ וּבֵין הָאִשָּׁה וּבֵין זַרְעֲךָ וּבֵין זַרְעָהּ,   הוּא יְשׁוּפְךָ רֹאשׁ וְאַתָּה תְּשׁוּפֶנּוּ עָקֵב: ס | * בחטא הנחש ניצל את היותו "ערום **מכל חיית השדה**" והוא נענש להיות "אָרוּר אַתָּה מִכָּל הַבְּהֵמָה **וּמִכֹּל חַיַּת הַשָּׂדֶה**. |
| **עונש האישה**  (טז) אֶל הָאִשָּׁה אָמַר  הַרְבָּה אַרְבֶּה עִצְּבוֹנֵךְ וְהֵרֹנֵךְ,  בְּעֶצֶב תֵּלְדִי בָנִים,  וְאֶל אִישֵׁךְ תְּשׁוּקָתֵךְ, וְהוּא יִמְשָׁל בָּךְ: ס | * האישה רצתה **להינות** מהפרי: "וַתֵּרֶא הָאִשָּׁה כִּי **טוֹב** הָעֵץ לְמַאֲכָל וְכִי **תַאֲוָה** הוּא לָעֵינַיִם **וְנֶחְמָד** הָעֵץ לְהַשְׂכִּיל" ולכן היא נענשה בדבר שהוא ההפך מהנאה היא קיבלה **עצב וכאב**: הַרְבָּה אַרְבֶּה עִצְּבוֹנֵךְ וְהֵרֹנֵךְ, **בְּעֶצֶב** תֵּלְדִי בָנִים. |
| **עונש האדם**  (יז) וּלְאָדָם אָמַר כִּי שָׁמַעְתָּ לְקוֹל אִשְׁתֶּךָ  **וַתֹּאכַל** מִן הָעֵץ אֲשֶׁר צִוִּיתִיךָ לֵאמֹר לֹא **תֹאכַל** מִמֶּנּוּ אֲרוּרָה הָאֲדָמָה בַּעֲבוּרֶךָ  בְּעִצָּבוֹן **תֹּאכֲלֶנָּה** כֹּל יְמֵי חַיֶּיךָ:  (יח) וְקוֹץ וְדַרְדַּר תַּצְמִיחַ לָךְ, **וְאָכַלְתָּ** אֶת עֵשֶׂב הַשָּׂדֶה:  (יט) בְּזֵעַת אַפֶּיךָ **תֹּאכַל** לֶחֶם  עַד שׁוּבְךָ אֶל הָאֲדָמָה כִּי מִמֶּנָּה לֻקָּחְתָּ  כִּי עָפָר אַתָּה וְאֶל עָפָר תָּשׁוּב: | * האדם הוזהר שאם הוא יאכל מעץ הדעת הוא ייענש **במוות** והוא אכן נענש בעונש **מוות**. |

המוות והחיים

בראשית פרק ג

(כ) וַיִּקְרָא הָאָדָם שֵׁם אִשְׁתּוֹ חַוָּה כִּי הִוא הָיְתָה **אֵם כָּל חָי**:

(כא) וַיַּעַשׂ ה' אֱלֹהִים לְאָדָם וּלְאִשְׁתּוֹ כָּתְנוֹת עוֹר וַיַּלְבִּשֵׁם:

(כב) וַיֹּאמֶר ה' אֱלֹהִים הֵן הָאָדָם הָיָה כְּאַחַד מִמֶּנּוּ לָדַעַת טוֹב וָרָע

וְעַתָּה פֶּן יִשְׁלַח יָדוֹ **וְלָקַח גַּם מֵעֵץ הַחַיִּים וְאָכַל וָחַי לְעֹלָם**:

(כג) וַיְשַׁלְּחֵהוּ ה' אֱלֹהִים מִגַּן עֵדֶן לַעֲבֹד אֶת הָאֲדָמָה אֲשֶׁר לֻקַּח מִשָּׁם:

(כד) וַיְגָרֶשׁ אֶת הָאָדָם וַיַּשְׁכֵּן מִקֶּדֶם לְגַן עֵדֶן אֶת הַכְּרֻבִים וְאֵת לַהַט הַחֶרֶב הַמִּתְהַפֶּכֶת לִשְׁמֹר אֶת דֶּרֶךְ עֵץ הַחַיִּים: ס

1. עיין בפרק ג, פסוקים כב-כד, וענה:

א. חוץ מהעונש בקושי הפרנסה - מהו העונש הנוסף המופיע בפסוקים אלה? ומה ההשלכות של עונש זה?

ב. כיצד בעונש זה מתקיימים דברי ה' "כי ביום אכלך ממנו מות תמות"?

* ****רש"ר הירש, בראשית ג, כ****

חוה - לשון פיעל משורש 'חְיֶה' - הנותנת חיים. כבר נודע לאדם שעתיד הוא למות. וכבר נאמר לו שאשתו תלד לו בנים, באותה שעה הוא קרא לה 'חוה' שכן היא הנותנת חיים לכל חי. האדם ימות, אך האנושות תחיה. בזכות האישה יחיה גם האיש ויקום בבניו אחריו. יכול היה אדם לכעוס על אשתו שבעטיה נטרד מגן עדן, אך הוא קורא לה על שם הגדול שבתפקידיה: "אם כל חי".

1. עיין בפרק ב, פסוקים כ-כא ובדברי רש"ר הירש. לפי רש"ר הירש, מדוע דווקא בשלב הזה אדם קורה לאשתו בשם "חוה".

|  |
| --- |
| משמעות האכילה מעץ הדעת |

ייחודו של עץ הדעת

בראשית ב, ג

וַיַּצְמַח ה' אֱלֹהִים מִן הָאֲדָמָה כָּל עֵץ נֶחְמָד לְמַרְאֶה וְטוֹב לְמַאֲכָל וְעֵץ הַחַיִּים בְּתוֹךְ הַגָּן **וְעֵץ הַדַּעַת טוֹב וָרָע:**

לאחר שעסקנו בחוטאים ובעונשם יש מקום לדון בסוגיה המהותית: מהו עץ הדעת? מהו השינוי המתחולל באדם לאחר שאכל ממנו? האם זהו עץ 'קסום' המשפיע על אוכליו? כמו כן יש מקום לעיסוק בשאלת ההשפעה של עץ הדעת? מה קורה לאדם אחרי שאכל, האם אז הוא נהיה חכם ולפני כן היה שוטה? מה ההבדל בין האדם לפני אכילת פרי עץ הדעת ואחריו? לשאלות אלו ניתנו ע"י חז"ל וחכמי ישראל תשובות שונות וחולקות, אנו נלמד גישה אחת לנושא, את הגישה של המדרש:

מדרש תדשא פרק ז'

אמר רבי פנחס בן יאיר: העץ הזה עד שלא אכל ממנו אדם הראשון לא נקרא שמו אלא עץ בלבד, כשאר כל העצים, אבל משאכל ועבר על גזירתו של הקב"ה נקרא שמו "עץ הדעת טוב ורע" **על שם סופו**, כמו שמצינו דברים רבים שנכתבו שמם תחלה על שם סופן... ולמה צווה אותו הקב"ה שיאכל מכל עץ הגן ומנע לו אחד מהם? כדי שיהיה רואה אותו תמיד וזוכר את בוראו ומכיר שעול יוצרו עליו, ושלא תהא רוחו גסה עליו.

1. עיין במדרש, וענה:

א. האם לפי המדרש, היה משהו פלאי ומיוחד בעץ הדעת עצמו? האם מדובר בעץ ששונה מעצים אחרים?

ב. מה הכוונה שהעץ נקרא "על שם סופו"?

ג. מה מלמד אותנו המדרש על מקומו של ציווי ה' בחיי האדם?